ཟླ་༡༡པའི་ཚེས་༦ཉིན་ཨ་རིའི་གྲོས་ཚོགས་འོག་མའི་རྐུབ་སྟེགས་༤༣༥ཆ་ཚང་དང་གྲོས་ཚོགས་གོང་མའི་ནང་རྐུབ་སྟེགས་༡༠༠ལས་༣༥ལ་བར་མའི་འོས་བསྡུ་བྱས་ཡོད་པ་རེད།དེ་སྔོན་གྲོས་ཚོགས་གོང་འོག་གཉིས་ཀྱི་ནང་དུ་སྤྱི་མཐུན་ཚོགས་པར་རྐུབ་སྟེགས་མང་ཤོས་ཐོབ་ཡོད་པས།མང་གཙོ་ཚོགས་པ་དང་རང་དབང་ཅན་གྱི་གྲོས་ཚོགས་མི་སྣ་ཚོས་སྲིད་འཛིན་ཊོམ་གྱི་ཐག་གཅོད་མང་པོ་ཞིག་ལ་ཚད་འཛིན་བྱེད་པར་དཀའ་ངལ་འཕྲད་ཡོད་ཀྱང་།ཐེངས་འདིའི་བར་མའི་འོས་བསྡུའི་གྲུབ་དོན་དུ།ད་ལྟའི་ཆར་མང་གཙོ་ཚོགས་པར་གྲོས་ཚོགས་འོག་མའི་ནང་མང་མོས་ཐོབ་པར་དགོས་ངེས་ཀྱི་རྐུབ་སྟེགས་གྲངས་༢༡༨ལས་མང་བ་ཐོབ་འདུག་པས།མ་འོངས་པར་སྲིད་འཛིན་ཊོམ་ལ་ཞིབ་འཇུག་ནན་པོ་བྱེད་པའི་དབང་ཚད་ཐོབ་ཡོད་འདུགའོན་ཀྱང་མང་གཙོ་ཚོགས་པའི་རྒྱབ་སྐྱོར་བ་མང་པོ་ཞིག་ལ་སྲིད་འཛིན་ཊོམ་གནས་དབྱུང་གཏོང་བའི་དགོས་འདུན་ཆེན་པོ་ཡོད་པ་དང་།གལ་ཏེ་མང་གཙོ་ཚོགས་པར་སྲིད་འཛིན་ཊོམ་ཐོག་གནས་དབྱུང་གཏོང་ངེས་པའི་ཞིབ་འཇུག་གནས་ཚུལ་ཐོབ་ཀྱང་།ཐེངས་འདིའི་འོས་བསྡུའི་གྲུབ་དོན་དུ་གྲོས་ཚོགས་གོང་མའི་ནང་སྤྱི་མཐུན་ཚོགས་པར་རྐུབ་སྟེགས་༥༠ལས་མང་བ་ཉར་ཐུབ་ནས་མང་མོས་ཆགས་ཡོད་པས།གནས་དབྱུང་གི་ལས་དོན་ལ་གྲུབ་འབྲས་ཐོན་རྒྱུ་ཁག་པོ་ཆགས་སྲིད་པ་རེད་འདུག